

2



RĪGAS VALSTSPILSĒTAS PAŠVALDĪBAS ĀRTELPAS UN MOBILITĀTES DEPARTAMENTS
Ģertrūdes iela 36, Rīga, LV-1011, tālrunis 67012222, e‑pasts: amd@riga.lv

RĪKOJUMS

Rīgā

	25.05.2026.
	
	Nr. AMD-26-228-rs




	Par satiksmi Jūrmalas gatvē un Kurzemes prospektā




[bookmark: _Hlk229065162]Pamatojoties uz Ministru kabineta 19.01.2016. noteikumu Nr. 42 “Kārtība, kādā aizliedzama vai ierobežojama satiksme” 2.3., 3.2. apakšpunktu un 8. punktu, Rīgas domes 30.08.2023. saistošo noteikumu Nr. RD-23-235-sn “Rīgas valstspilsētas pašvaldības nolikums” 37.6.12. apakšpunktu, Rīgas domes 24.01.2024. nolikuma Nr. RD-24-382-no “Rīgas valstspilsētas pašvaldības Ārtelpas un mobilitātes departamenta nolikums” 6.26.1. apakšpunktu kā arī, ņemot vērā Rīgas valstspilsētas pašvaldības un sabiedrības ar ierobežotu atbildību “ACBR” 26.11.2025. līgumu Nr. AMD-25-808-lī “Jūrmalas gatves 3 joslu pieslēgums Kurzemes prospektam pie Zolitūdes ielas – pārbūve” un sabiedrības ar ierobežotu atbildību “ACBR” 13.05.2026. iesniegumu Nr. 4-OUT-2026-0396 par Rīgas valstspilsētas pašvaldības Ārtelpas un mobilitātes departamenta rīkojuma izsniegšanu objektā: “Jūrmalas gatves 3 joslu pieslēgums Kurzemes prospektam pie Zolitūdes ielas – pārbūve”:

1. Noteikt, ka no 01.06.2026. līdz 31.08.2026. tiek slēgta transportlīdzekļu satiksme Jūrmalas gatvē, Rīgā pirms krustojuma ar Kurzemes prospektu/Zolitūdes ielu, tiek ierobežota gājēju kustība pirms krustojuma ar Kurzemes prospektu/Zolitūdes ielu (novirzot gājējus pa apvedceļu, kas paredzēts gājēju kustībai) un tiek ierobežota transportlīdzekļu satiksme Kurzemes prospektā pirms krustojuma ar Jūrmalas gatvi/Zolitūdes ielu saskaņā ar satiksmes organizācijas shēmu (pielikumā).

2. Par darbu veikšanu atbild sabiedrības ar ierobežotu atbildību “ACBR” atbildīgais būvdarbu vadītājs Vladimirs Popovs (tālrunis 26352405; e-pasts: vladimirs.popovs@acbr.lv).

3. Sabiedrībai ar ierobežotu atbildību “ACBR” no 01.06.2026. līdz 31.08.2026. Jūrmalas gatvē un Kurzemes prospektā, Rīgā nodrošināt:
3.1. ceļa zīmju izvietošanu saskaņā ar satiksmes organizācijas shēmu (pielikumā);
3.2. šā rīkojuma 1. punktā noteikto termiņu ievērošanu;
3.3. nepieciešamības gadījumā ar privātīpašniekiem saskaņot gājēju apvedceļu posmus, kas paredzēti gājēju kustībai;
3.4. iedzīvotāju un uzņēmumu, kuri atrodas minētajos ielas posmos, transportlīdzekļu piebraukšanu pie dzīvesvietas vai uzņēmuma;
3.5. operatīvā transporta satiksmi;
3.6. darbu izpildi saskaņā ar līgumu;
3.7. sabiedriskā transporta satiksmi, pagaidu pieturvietu izveidi un izvietot slēgtajās pieturvietās informāciju par pieturvietas slēgšanu, kā arī norādi par tuvākās pieturvietas atrašanās vietu un izvietot pagaidu pieturvietās pagaidu kustības sarakstus.

4. Noteikt, ka transportlīdzekļu satiksmi un gājēju kustību Jūrmalas gatvē un Kurzemes prospektā, Rīgā var atjaunot pirms rīkojumā minētā laika, ja darbi tiek pabeigti ātrāk.

5. Rīgas valstspilsētas pašvaldības Centrālās administrācijas Komunikācijas pārvaldei:
5.1. nodrošināt informācijas par izmaiņām transportlīdzekļu satiksmē Jūrmalas gatvē un Kurzemes prospektā, Rīgā publiskošanu Rīgas valstspilsētas pašvaldības komunikācijas kanālu resursos;
5.2. publicēt rīkojumu Rīgas valstspilsētas pašvaldības oficiālajā tīmekļvietnē www.riga.lv.

